Komisijos reglamentas (EEB) Nr. 1768/91
1991 m. birželio 21 d.
iš dalies keičiantis Reglamentą (EEB) Nr. 2921/90 dėl pagalbos suteikimo už kazeino ir kazeinatų gamybai naudojamą nugriebtą pieną
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 1630/91 [2], ypač į jo 11 straipsnio 3 dalį,
kadangi 1970 m. balandžio 24 d. Komisijos reglamentas (EEB) Nr. 756/70 dėl pagalbos nugriebtam pienui perdirbimam į kazeiną ir kazeinatus suteikimo [3] buvo panaikintas Reglamentu (EEB) Nr. 2921/90 [4]; kadangi jo panaikinimo metu buvo patvirtintos tam tikros priemonės, palengvinančios užstatų, pateiktų remiantis Reglamento (EEB) Nr. 756/70 4 straipsnio 1 dalimi, sugrąžinimą; kadangi paaiškėjo, kad minėtos priemonės ne dėl operatorių kaltės nedavė numatyto rezultato, susijusio su kiekiais, kurie paskirties vietą pasiekė iki 1990 m. spalio 14 d.; kadangi dėl to būtina patvirtinti naujas priemones, leidžiančias suinteresuotiems asmenims susigrąžinti užstatus pateikus patvirtinamuosius dokumentus, tačiau ne tuos, kurių reikalaujama šiuo metu;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2921/90 keičiamas taip:
1) 6 straipsnio:
a) antros pastraipos antras sakinys išbraukiamas;
b) įrašomos trečioji, ketvirtoji ir penktoji pastraipos:
"Jei iki 1990 m. spalio 14 d. produktai jau buvo pristatyti į antroje pastraipoje minimas paskirties vietas, užstatai suinteresuotiems asmenims sugrąžinami kompetentingoms institucijoms pateikus paraišką ir šiuos patvirtinamuosius dokumentus, kuriuose turi būti nurodyti tikslūs kazeino ir kazeinatų kiekiai ir atitinkami gamos partijos numeriai:
- eksportuojant: įrodymą, kad atitinkami kazeinai ir kazeinatai išvežti iš Bendrijos muitų teritorijos,
- pristatant į įmonę, prisiėmusią Reglamento (EEB) Nr. 756/70 4 straipsnio 5 dalyje nurodytą įsipareigojimą: vežimo dokumento ir (arba) pristatymo dokumento kopijas ir sąskaitos kopiją.
Kompetentinga institucija priima tik tą trečioje pastraipoje minimą paraišką, kurioje suinteresuotas asmuo yra įsipareigojęs kompetentingai institucijai sumokėti grąžintus užstatus atitinkančią sumą tuo atveju, jei bet kurio patikrinimo, kurį valdžios institucijos gali atlikti per 12 mėnesių nuo įsipareigojimo pasirašymo, metu bus nustatyta, kad kazeinų ir kazeinatų paskirties vieta buvo kita nei nurodyta patvirtinamuosiuose dokumentuose, pateiktuose pagal trečiąją pastraipą.
Siekdamos palengvinti užstatų grąžinimo administravimą, valstybės narės prireikus padeda nustatyti jų teritorijoje esančias įmones, susaistytas Reglamento (EEB) Nr. 756/70 4 straipsnio 5 dalyje nurodytu įpareigojimu.";
2) 7 straipsnio antra pastraipa pakeičiama taip:
"Jis taikomas po 1990 m. spalio 15 d. pagamintam kazeinui ir kazeinatams, laikantis 6 straipsnio nuostatų."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
1 straipsnio 1 dalies b punktas taikomas iki 1990 m. spalio 15 d. pagamintam kazeinui ir kazeinatams.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. birželio 21 d.